KIRJALLINEN KYSYMYS E-0876/00 esittäjä(t): Paulo Casaca (PSE) komissiolle. Azorien autonomisen alueen lihantuotannon syrjintä asetuksella (EY) N:o 1254/1999.



Virallinen lehti nro 026 E , 26/01/2001 s. 0125 - 0125



KIRJALLINEN KYSYMYS E-0876/00 esittäjä(t): Paulo Casaca (PSE) komissiolle (22. maaliskuuta 2000) Aihe: Azorien autonomisen alueen lihantuotannon syrjintä asetuksella (EY) N:o 1254/1999 Komission vastaus kirjalliseen kysymykseeni E-0039/00(1) on erittäin yllättävä. Onko komissio ehkä sitä mieltä, että niissä jäsenvaltioissa, joilla on suuria rehukasviviljelyaloja, harjoitetaan järjestelmällistä urospuolisten nautaeläinten kuohitsemista? Azorien autonomisen alueen nautaeläintalous on yksi mittavimmista koko Euroopassa, ja Azoreilla on suuria rehukasviviljelyaloja, jotka ovat varmasti pysyvämpiä kuin Ranskassa, Yhdistyneessä kuningaskunnassa ja jopa Irlannissa. Azoreilla ei kuitenkaan harjoiteta tätä käytäntöä, koska siellä karjankasvatus on perinteistä ja yksilöllistä toisin kuin edellä mainittujen maiden nykyaikaisempi laiduntaminen. Neuvoston asetuksen 1254/1999(2) johdanto-osan 5 kappaleessa lähdetään ilmeisesti siitä periaatteesta, että härkien kasvatuksessa on oltava sonnien kasvatuksesta poikkeavat edellytykset, mikä voisi selittää 4 artiklassa tehdyn eron. Koska komission oletus on ainakin Azorien autonomisen alueen osalta täysin paikkansa pitämätön, katsooko komissio, että kyseinen asetus tulisi saattaa vastaamaan tosiasioita ja että sen muuttamista olisi esitettävä nopeasti? (1) EYVL C 303 E, 24.10.2000, s. 134. (2) EYVL L 160, 26.6.1999, s. 21. Franz Fischlerin komission puolesta antama vastaus (27. huhtikuuta 2000) Komission vastauksessa parlamentin jäsenen kirjalliseen kysymykseen E-0039/00(1) haluttiin korostaa, että kuohitsemattomien urospuolisten nautaeläinten (sonnien) kasvatusedellytykset ja lihan laatu ovat erilaiset kuin kuohittujen (härkien). Maininta jäsenvaltioista, joilla on suuria rehuviljelyaloja, oli pelkkä toteamus. Komissio tuntee hyvin Azorien nautakarjankasvatuksen, koska se teki alueelle vuoden 1993 lopussa tarkastuskäynnin, joka liittyi tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetussa neuvoston asetuksessa (ETY) N:o 1600/92(2) tarkoitetun karjankasvatuksen tukijärjestelmän (Poseima-ohjelma) seurantaan. Periaatteessa neuvosto on määritellyt kaksi urospuolisten nautaeläinten kasvatusjärjestelmää. Härkien kasvatuksessa palkkio oli aiheellista maksaa kahdessa erässä, mutta sonnien kasvatuksesta neuvosto totesi jo vuonna 1996, että toisen palkkioerän myöntäminen lisäsi erityisen painavien eläinten kasvatusta. Tilanne oli korjattava poistamalla toinen maksuerä. Perinteisesti laajaperäisen tuotannon alueiden sonninkasvattajille myönnettiin kuitenkin siirtymäkausi, joka päättyi vuonna 1999. Mikäli kansalliset viranomaiset kuitenkin arvioivat, että Azorien sonninkasvatus tarvitsee erityistukea, naudanliha-alan yhteisestä markkinajärjestelystä 17 päivänä toukokuuta 1999 annetussa neuvoston asetuksessa (EY) N:o 1254/1999(3) säädetään joustavasta kehyksestä yhteisön lisätuelle, jonka jäsenvaltiot itse määrittelevät. Asetuksen (EY) N:o 1254/1999 johdanto-osan viidennessä kappaleessa vain todetaan tämä tilanne. Tarkoituksena ei ole ohjata yhteisön karjankasvatusta suuntaan tai toiseen. (1) EYVL C 303 E, 24.10.2000, s. 134. (2) EYVL L 173, 27.6.1992. (3) EYVL L 160, 26.6.1999.